钦定古今图书集成/方舆汇编/职方典/第1534卷 > 《黎平府志序》明·袁表
## 钦定古今图书集成/方舆汇编/职方典/第1534卷 > 《黎平府志序》明·袁表

“黎平为郡，百六十年所矣，郡黔而卫楚掌故无述焉。
先是要服也，非所为文献不足者耶？”既余深考之，则
留广文让有《地里考》，张守恺有《志彝杂咏》，冯司理天
秩有《黎平五开记》。然《地里考》独载正统以前冯司理
书草野，其事不雅驯，志彝韵语为风刺，皆缺有间矣。
若乃幅𢄙有考也，井里有名也，历官有表也，表窃有
取焉。于是始作《黎乘》。乘，纪载之书也。义先比事，词之
工鄙弗计焉。舜格有苗，殷克鬼方，往古之迹，希阔窅
茫。爰及唐宋，拓宇开疆，熙朝混一，隶于职方，作《地舆
志》第一，凡五篇。爰城边圉，乃作廨宇，树屏命官，稍视
中土，作《建置志》第二。既寘之守，复授之师；师帅牧之，
文儒诲之，喁喁酋长，羁之縻之。招携“怀远，循吏有之”，
作《官师志》第三。裔徼遐荒，非兵不强，寘戍列屯，简旅
彭彭，作《兵戎志》第四。“厥赋上下，视荆非绌取之。羁縻
伍什，而一，作《征轮志》以《明惠》。”第五。“维兹鬼方，其俗淫
祀，祛厥弗经，协于国纪，作《秩祀志》以《昭典》。”第六。“洵美
士行，亦有女德，信芳寓贤，谬悠往迹，作《文献志》以《彰
轨》。”第七。“蛮彝蠢矣，武”卫匪革，销锋铸鐻，代有石画。作
《边圉志》以阐伐。第八述厥故事，附以论著，凡九卷三
十有三篇，爰命府吏受而藏之，以备观览，以俟作者。